b'\n_START_ARTICLE_\nKlaus Iohannis\n_START_SECTION_\nBiografija\n_START_PARAGRAPH_\nK. Johanisas gim\xc4\x97 Transilvanijos vokie\xc4\x8di\xc5\xb3 Gustavo Hainco ir Suzanos Johanis\xc5\xb3 \xc5\xa1eimoje. 1992 m. jo t\xc4\x97vai pagal \xe2\x80\x9esugr\xc4\xaf\xc5\xbeimo program\xc4\x85\xe2\x80\x9c persik\xc4\x97l\xc4\x97 \xc4\xaf Viurcburg\xc4\x85 (Bavarija), gavo Vokietijos pilietybes._NEWLINE_1983 m. K. Johanisas baig\xc4\x97 Fizikos fakultet\xc4\x85 Babe\xc8\x99-Bolyai universitete Klu\xc5\xbee-Napokoje. Dirbo fizikos mokytoju Transilvanijos miesto Sibiu mokyklose ir kolegijose, mokykl\xc5\xb3 inspektoriumi Sibiu apskrityje._NEWLINE_2000 m. i\xc5\xa1rinktas Sibiu miesto meru. Didele bals\xc5\xb3 persvara \xe2\x80\x93 atatinkamai 88,7, 83,2 ir 77,9\xc2\xa0% \xe2\x80\x93 perrinktas meru 2004, 2008 ir 2012 m. Jam vadovaujant miestas spar\xc4\x8diai vyst\xc4\x97si, pritrauk\xc4\x97 u\xc5\xbesienio investicij\xc5\xb3, turist\xc5\xb3 srautus. 2007 m. Sibiu buvo tap\xc4\x99s Europos kult\xc5\xabros sostine (kartu su Liuksemburgu).\n_START_SECTION_\nPolitin\xc4\x97 karjera\n_START_PARAGRAPH_\nNuo 1990\xc2\xa0m. prisijung\xc4\x97 prie Rumunijos vokie\xc4\x8di\xc5\xb3 demokratinio forumo veiklos. 2001\xc2\xa0m. \xc4\x97m\xc4\x97 vadovauti \xc5\xa1iai centristinei partijai. 2013\xc2\xa0m. tapo Nacionalin\xc4\x97s liberal\xc5\xb3 partijos nariu, pirmuoju vicepirmininku. 2014\xc2\xa0m. bir\xc5\xbeelio m\xc4\x97n. i\xc5\xa1rinktas jos pirmininku._NEWLINE_2014\xc2\xa0m. lapkri\xc4\x8dio m\xc4\x97n. dalyvavo Rumunijos prezidento rinkimuose, savo programoje pabr\xc4\x97\xc5\xbedamas kov\xc4\x85 su korupcija ir teisin\xc4\x97s sistemos pertvark\xc4\x85. Nugal\xc4\x97jo Viktor\xc4\x85 Pont\xc4\x85 antrajame ture su 54,53\xc2\xa0% rink\xc4\x97j\xc5\xb3 bals\xc5\xb3. Inauguruotas 2014\xc2\xa0m. gruod\xc5\xbeio 21 d._NEWLINE_Pirmaisiais \xc5\xa1alies valdymo metais a\xc5\xa1triai polemizavo su ministru pirmininku V. Ponta d\xc4\x97l jo galimos korupcin\xc4\x97s veiklos, ragino j\xc4\xaf atsistatydinti, ypa\xc4\x8d po kilusi\xc5\xb3 masini\xc5\xb3 rumun\xc5\xb3 protest\xc5\xb3.'